Njeswačanscy gmejnscy radźićeljo nowe komunalne lěto zhajili
Njeswačidło (JK/SN). Z dobrymi nowolětnymi přećemi zahaji Njeswačanski wjesnjanosta Gerd Schuster (CDU) wčera wječor prěnje lětuše posedźenje gmejnskich radźićelow. Optimistisce dachu so woni do dźěła, zo komunalne nadawki runje tak derje zmištruja kaž loni. Byrnjež hišće zyma knježiła, wobzamknychu wjacore naprawy za přihot twarskich dźěłow. Wjetše lětuše předewzaće je, ponowić hasu Při nowym hrodźe. Tak wčera wobzamknychu, přepodać planowanske dźěła Drježdźanskemu inženjerskemu běrowej. Cyłkowne wudawki 204 000 eurow zawěsći gmejna po 70 procentach ze spěchowanskich srědkow. Tamne 30 procentow zaruna hladanska słužba Advita, nošer srjedźišća za starobje wotpowědne bydlenje w něhdyšej šuli. Ponowjena dróha zaruči wšak tež lěpši přijězd k twarjenju. Jězdnja budźe asfaltowana a parkowanišća plestrowane. Advita je so na gmejnu wobroćiła z próstwu, směć nastajić informaciske tafle za dom a přijězd k njemu. Prěnje namjety za to radźićelam wčera rozłožichu.
szl_Latn szl_Latn